دِلّی ڈھائی کوہ

کیا اکھیجے

’’پندھ وہاݨی‘‘ سرائیکی دی ٻہوں پُراݨی وَنکی ہے ۔ ممتاز حیدر ݙاہر کنوں گھن کے قاسم سیال تئیں لکھاریاں اِیںونکی وچ فنی کمال دا اظہار کیتے ۔ بعضے لکھاریاں دی ’’پندھ وہاݨی‘‘ کوں علمی ادبی حلقیاں اِچ ٻہوں اُچیرا مقام وی ملے۔

میں آپ کوں نہ کُئی لکھاری سمجھداں نہ ادب شناس ۔ ٻس سرائیکی زبان و ادب دا قاری ہاں۔ 2009ء اِچ سئیں ظہور دھریجہ دی اڳواݨی وچ جہڑا وفد 20؍اگست کنوں 28؍اگست تئیں دِلی یاترا کرکے وَلیّا ہا تاں سنگتیاں دی خواہش ہئی جو ایں دورے کوں کاگذ اُتّے ریکارڈکیتا ونڄے۔ میں یاتری سنگتیاں دیاں ڳالھیں دا احترام کرینیں ہوئیں کاگذ قلم چا کے کجھ پُٹھّے سِدّھے اکھّرلِکھ مارِن۔ جو کُجھ لکھّے سچ لکھّے۔ سچ دے سِوا کجھ نہیں لکھیا۔ سئیں ظہور دھریجہ وی چاہندا ہا جو ایں سفرنامے کوں ضرور چھاپیا ونڄے ۔ میں آکھیا ’’جہڑا اَلاوے اُوہو دَر وَلاوے ‘‘۔ ظہور دھریجہ اپݨے ادارے دے طرفوں ایں پندھ وہاݨی کوں چھاپ کے کُئی سوبھ کَھٹے یا نھیں کھٹیا‘ میݙیاں دُعاواں ضرور گھدّیاں ہِنس۔ اونویں تاں سرائیکی ادب وچ ہک نوِیں پندھ وہاݨی دا وادھا تھی ڳئے…… تاں وی کیا تھی پیا۔

شوکت مغل    

11؍اکتوبر2009ء

 لوک کہانیاں 
لوک کہانیاں وچ جتھّاں سراندیپ ‘ کوہ قاف تے بغداد دا ذکر آندے اوندے نال اِی ہندوستان دا وی ناں گِھدّا ویندے ۔ لوک قصّے دا ہیرو جِنّاں پریاں دے دیساں توں تھیندا ‘ اَپݨے دشمن دھیہ مریندا ‘ ہندوستان ونڄ نکلدے تاں کہاݨیاں سُݨݨ آلا ہندوستان کوں ݙیکھݨ دا شوق اپݨے دِل دی کئیں چُنڈھ اِچ سانبھ کے رکھ گِھندے جو کݙانہیں تاں میں ایں دیس کوں ݙیکھساں اَتے جنّاں پریاں نال ڳالھ مُہاڑ کریساں۔ کجھ ایہو اِی میݙا حال ٻلپ کنوں ہا کئیں طرحاں نیڑے دے ملک ہندوستان کوں ݙیکھاں ہا کیوں جو سراندیپ ‘ بغداد تے کوہ قاف تاں ٻہوں پرے ہِن ۔ ایہ وی تھی سڳدے جو اُتھّوں دے دھیہ ‘ پریاں یا جن کئیں نویاں مُلکاں دیاں نویاں کالونیاں اِچ شفٹ تھی چُکے ہوون پر ہندوستان جیویں کل ہا ‘ اُونویں اَڄ ہے ۔ تہوں اِتھاں جِن ‘ دھیہ ‘ پریاں ‘ ہمالیہ اِچ رہندے ہوسن‘ ساݙے فوجی اِنہاں جنّاں نال مِلّݨ کارگل ڳئے ہَن پراُتھاں جنّاں دی جاء تے ہندوستانی اِی نظر آئے ہَن۔

 حوالہ 
کتاب: دِلّی ڈھائی کوہ۔ مصنف شوکت مغل، چھپیندڑ: جھوک پبلشرز ‘ ملتان